《题玉井莲图送马力畚之任阌乡》
清代·陈浩

维扬马君志尚古，遥指扶风旧乡土。耸身欲上太华峰，十丈花乡筑书圃。

金精生水出玉泉，香穿九地达九天。天鸡一鸣海波涌，初日正照花光鲜。

仙人倚杖顾之笑，君家去此四百年，此来倘欲寻真源。

傥然即之杳然去，惟见风叶翻田田。君才今世岂易有，初授一官怜白首。

九州星野划雍豫，百里关河接襟肘。侧身西望青芙蓉，略如鱼戏莲叶东。

为君把酒话往事，春风送别毋匆匆。城南杜，赵郡苏，一贤两地称名殊。

后之视今犹视昔，有人更画《苏城图》。我作是歌非数典，莲花妙法无尽转。

作者简介：清顺天昌平人，字紫澜。雍正二年进士。授编修，官至少詹事。书法东坡，上参魏晋诸家。诗品在白香山、刘禹锡之间。晚主讲开封宛南书院。乾隆三十六年皇太后八十“万寿”时，命入九老，赐游香山，时年逾八十。有《生香书屋集》。